Minst fire drept av «Isaac»
Paret, som antas å være i 40-årene, ble funnet øst i Plaquemines Parish, i et hus hvor vannet sto over to meter opp etter veggene. Plaquemines Parish er lavtliggende og derfor et av områdene som er hardest rammet av «Isaac». - De to skal obduseres slik at vi kan slå fast dødsårsaken, sier sognepresident Billy Nungesser til CNN. Han forteller at paret ble funnet natt til fredag norsk tid. Tidligere denne uka ble det meldt om to andre dødsfall etter stormen. En trailersjåfør i Mississippi skulle rydde en vei for kvister og annet rot som var blitt blåst i veien, men da ble han truffet og drept av et tre som veltet i vinden. En annen mann i New Orleans døde av å bli blåst ned fra et tre han hadde klatret opp i.«Isaac», som først slo innover USAs kyst med orkanstyrke, ble torsdag nedgradert til en tropisk storm - og natt til fredag norsk tid er den ikke mer enn stiv kuling å regne. De sterkeste vindene beveger seg nå 15,6 meter i sekundet, og det er ikke ventet at vindstyrken skal øke på igjen. Det regner derimot fortsatt tungt, og det er fortsatt flom og oversvømmelser flere steder i både Mississippi og Louisiana. Men, slitne innbyggere i de to statene kan nå se enden av tunnelen. Selv om vinden har avtatt i styrke flytter «Isaac» seg nå raskere videre enn den gjorde før. «Isaac»s senter flytter seg nordvestover i en hastighet på 5,3 meter i sekundet, og kommer til å nå Arkansas i løpet av fredag og Missouri natt til lørdag. Begge disse statene har vært rammet av ekstrem tørke i sommer, men nyheten om at regn er på vei er ikke bare blitt tatt godt i mot. Store deler av bøndenes avlinger er blitt ødelagt av tørken, men mye av det som har overlevd er fortsatt ikke høstet inn enda. Bøndene frykter derfor at «Isaac» kan ødelegge siste rest av kornet. - Regnet kan bli en velsignelse, en forbannelse eller begge, skriver NBC News.Torsdag var 915.000 amerikanere i Arkansas, Alabama, Louisiana og Mississippi uten strøm. Fredag har 88.000 fått tilbake strømmen igjen. Redningsarbeidere jobber på spreng for å kartlegge skadeomfang, lete etter folk som trenger hjelp og å reparere de mest nødvendige skadene. Tidligere i uka har de ikke kunnet arbeide så effektivt som de har ønsket, ettersom vinden har blåst så sterkt at de har måttet holde seg inne. - Vi har fått gjort mye i dag, fordi vi har hatt bedre arbeidsforhold. Dessuten blir været bedre for hver time som går, sier en talsmann for redningstjenesten til CNN.
En mann og en kvinne er funnet omkomne i et oversvømt hus i Louisiana. «Isaac» har med det kostet minst fire mennesker livet.